b'\n_START_ARTICLE_\nSamozadovoljevanje\n_START_PARAGRAPH_\nSamozadovoljevanje, masturbiranje ali onaniranje pomeni dra\xc5\xbeenje lastnih spolovil, navadno z namenom dose\xc4\x8di orgazem. V ve\xc4\x8dini primerov se posameznik poslu\xc5\xbeuje samozadovoljevanja za pote\xc5\xa1itev spolnih potreb in si pri tem pomaga zlasti z rokami, lahko pa tudi s spolnimi pripomo\xc4\x8dki in drugimi predmeti. Samozadovoljevanje predstavlja poleg spolnega odnosa najpogostej\xc5\xa1o obliko spolne dejavnosti. Samozadovoljevanje lahko poteka tudi v prisotnosti partnerja, kar lahko pomeni tudi za partnerja eroti\xc4\x8dno vzburjenje.\n_START_SECTION_\nEtimologija\n_START_PARAGRAPH_\nDoma\xc4\x8da beseda samozadovoljevanje ima jasno etimologijo - torej (spolno) zadovoljevanje samega sebe. Etimologija besede masturbacija ni tako o\xc4\x8ditna in dokon\xc4\x8dno pojasnjena. Najbr\xc5\xbe izhaja iz latinske predpone mas- (mo\xc5\xa1ko, mo\xc5\xbeato) in glagola turbare (motiti, silno premikati). Druga razlaga, ki je sicer etimolo\xc5\xa1ko manj verjetna, nosi pa kr\xc5\xa1\xc4\x8dansko moralno sporo\xc4\x8dilo, pravi, da beseda izhaja iz srednjelatinske besede manustupratio ( manus - roka, stuprum - ne\xc4\x8distovanje). Na kr\xc5\xa1\xc4\x8dansko neodobravanje samozadovoljevanja ka\xc5\xbee tudi slovenska beseda samoskrunstvo, ki pa ni ve\xc4\x8d v uporabi._NEWLINE_Sopomenka za samozadovoljevanje je tudi onanija oziroma onaniranje. Gre za poimenovanje po svetopisemski osebi Onanu, ki je svoje seme spu\xc5\xa1\xc4\x8dal na tla. V medicini se uporablja tudi izraz ipsatio, ki izvira iz latinske besede ipse \xe2\x80\x93 sam.'